               ЕВРОПЕЙСКА КОМИСИЯ
            Брюксел, 16.5.2018
            COM(2018) 299 final
            Препоръка за
            РЕШЕНИЕ НА СЪВЕТА
            за разрешаване на започването на преговори с Кабо Верде за сключване на протокол за прилагане на Споразумението за партньорство в областта на рибарството между Европейските общности и Кабо Верде
            {SWD(2018) 193 final}{SWD(2018) 194 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Комисията предлага да се проведат преговори за нов протокол към Споразумението за партньорство в областта на устойчивото рибарство (СПОУР) с Република Кабо Верде, който да отговаря на нуждите на риболовния флот на Съюза и да е в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството.

               •Съгласуваност с действащите разпоредби в тази област на политиката

                  Действащото СПОУР между Европейския съюз и Кабо Верде беше сключено на 30 декември 2006 г.
                     1
                   Действащият четиригодишен протокол
                     2
                   към Споразумението за партньорство в областта на рибарството започна да се прилага от 23 декември 2014 г. и ще изтече на 22 декември 2018 г. В него се определят възможностите за риболов, които се предоставят на флота на Съюза, и съответното финансово участие, заплащано от Съюза и от корабособствениците. Дължимото на Кабо Верде годишно финансово участие от публичните средства на ЕС възлиза на 550 000 EUR за първите 2 години, от които 275 000 EUR са предназначени за секторна подкрепа, и на 500 000 EUR за последните 2 години, от които 250 000 EUR са предназначени за секторна подкрепа.

               По силата на СПОУР с Кабо Верде се осигуряват възможности за риболов на риба тон и на далекомигриращи видове за корабите на три държави членки (Испания, Франция и Португалия). Европейският съюз вече разполага с добре развита мрежа от двустранни СПОУР в Западна Африка — по-конкретно с Мароко, Мавритания, Сао Томе и Принсипи, Сенегал, Либерия и Кот д’Ивоар.

                  Споразуменията за партньорство в областта на устойчивото рибарство помагат за утвърждаването в международен аспект на целите на общата политика в областта на рибарството, като гарантират, че риболовните дейности на Съюза извън водите на ЕС се основават на същите принципи и стандарти като принципите и стандартите, прилагани съгласно правото на Съюза. Освен това СПОУР насърчават научното сътрудничество между ЕС и държавата партньор, както и прозрачността и устойчивостта с цел по-добро управление на рибните ресурси. Те насърчават също и управлението, като подкрепят наблюдението, контрола и надзора на дейностите на националните и чуждестранните флотове, и осигуряват финансиране за борба с незаконния, недеклариран и нерегулиран риболов и допринасят за устойчивото развитие на местната риболовна промишленост. С помощта на СПОУР се укрепва позицията на Европейския съюз в международните и регионалните риболовни организации, и по-конкретно в Международната комисия за опазване на рибата тон в Атлантическия океан — органа, създаден по силата на международното право с цел опазване и управление на далекомигриращите видове в региона.

               •Съгласуваност с другите политики на Съюза

                  Преговорите за нов протокол към СПОУР с Кабо Верде са съгласувани с външната дейност на ЕС, насочена към държавите от Африка, Карибите и Тихоокеанския басейн, и по-конкретно с целите на Съюза по отношение на спазването на демократичните принципи и правата на човека.

                  Макар и в ограничен локален мащаб, СПОУР ще допълни подхода, основан на новата рамка за партньорство в областта на миграцията
                     3
                  , и ще спомогне за преодоляване на причините за емиграцията от Кабо Верде, създавайки икономическа дейност в сектора на рибарството.

               2.ПРАВНИ ЕЛЕМЕНТИ НА ПРЕПОРЪКАТА

               •Правно основание

                  Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от Договора за функционирането на Европейския съюз (ДФЕС), в който се описва процедурата за водене на преговори и сключване на споразумения между ЕС и трети държави.

               •Субсидиарност (при неизключителна компетентност)

                  Не е приложимо — изключителна компетентност.

               •Пропорционалност

                  Решението е пропорционално на целта.

               •Избор на инструмент

                  Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  В периода 2017 — 2018 г. Комисията извърши последваща оценка на действащия протокол към СПОУР с Кабо Верде, както и предварителна оценка на евентуалното подновяване на протокола. Заключенията от оценката са изложени в отделен работен документ на службите на Комисията.

                  В заключенията от оценката се посочва, че секторите на ЕС за улов на риба тон проявяват силен интерес към извършването на риболов във водите на Кабо Верде и че подновяването на протокола ще допринесе за засилване на наблюдението, контрола и надзора, както и за подобряване на управлението на рибарството в региона. В заключенията от оценката се посочва, че подновяването на протокола ще бъде от полза и за Кабо Верде с оглед на голямото финансово участие, заплащано съгласно протокола.

               •Консултации със заинтересованите страни

                  В рамките на оценката бяха проведени консултации с държавите членки, представители на сектора и международни организации на гражданското общество, както и с представители на органа за управление на рибарството и на гражданското общество на Кабо Верде. Бяха проведени също така консултации в рамките на Консултативния съвет по далечно плаване.

               •Събиране и използване на експертни становища

                  Не е приложимо.

               •Оценка на въздействието

                  Не е приложимо.

               •Пригодност и опростяване на законодателството

                  Не е приложимо.

               •Основни права

                  В указанията за водене на преговори, предложени като приложение към решението, се препоръчва да се разреши започването на преговори. В тях се препоръчва също да бъде включена клауза относно последиците в случай на нарушаване на правата на човека и на демократичните принципи.

               4.ОТРАЖЕНИЕ ВЪРХУ БЮДЖЕТА

               По силата на евентуалния нов протокол ще се изисква да се изплати на Кабо Верде финансово участие, което е съвместимо с многогодишната финансова рамка за периода 2014 — 2020 г. (МФР), и по-конкретно по отношение на средствата по бюджетния ред за СПОУР. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на протоколите, които не са влезли в сила към началото на годината
                  4
               .

               5.ДРУГИ ЕЛЕМЕНТИ

               •Планове за изпълнение и механизъм за мониторинг, оценка и докладване

                  Очаква се преговорите да започнат през второто тримесечие на 2018 г.

               •Подробно разяснение на отделните разпоредби на предложението

                  Комисията препоръчва следното:

                  — Съветът да упълномощи Комисията да започне и проведе преговори за сключването на нов протокол към Споразумението за партньорство в областта на рибарството с Кабо Верде;

                  — Комисията да бъде определена за преговарящ на ЕС по този въпрос;

                  — Комисията да води преговорите, като се консултира със специалния комитет, създаден в съответствие с разпоредбите на Договора за функционирането на Европейския съюз;

                  — Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за разрешаване на започването на преговори с Кабо Верде за сключване на протокол за прилагане на Споразумението за партньорство в областта на рибарството между Европейските общности
                  и Кабо Верде

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че:

               Следва да започнат преговори с Кабо Верде с цел сключване на протокол за прилагане на Споразумението за партньорство в областта на рибарството между Европейските общности и Кабо Верде,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори с Кабо Верде с цел сключване на протокол за прилагане на Споразумението за партньорство в областта на рибарството между Европейските общности и Кабо Верде.

               Член 2

               Преговорите се водят в консултация с Работната група на Съвета по външна политика на рибарството и въз основа на указанията за водене на преговори на Съвета, които се съдържат в приложението към настоящото решение.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                        Председател

                     (1)

                        ОВ L 414, 30.12.2006 г., стр. 36.

                     (2)

                        ОВ L 369, 24.12.2014 г., стр. 3.

                     (3)

                        COM(2016) 385 final, 7.6.2016 г.

                     (4)

                        Глава 40 (бюджетен ред 40 02 41 — „Резерви“) в съответствие с Междуинституционалното споразумение относно многогодишната финансова рамка (2013/C 373/01).

    ---documentbreak---

               ЕВРОПЕЙСКА КОМИСИЯ
            Брюксел, 16.5.2018
            COM(2018) 299 final
            ПРИЛОЖЕНИЕ
            към
            Препоръка за РЕШЕНИЕ НА СЪВЕТА
            за разрешаване на започването на преговори от името на Европейския съюз за подновяване на протокола към Споразумението за партньорство в областта на рибарството с Кабо Верде
            {SWD(2018) 193 final}{SWD(2018) 194 final}

               ПРИЛОЖЕНИЕ

               Указания за водене на преговори за сключване на нов протокол между Европейския съюз и Кабо Верде

               –Целта на преговорите е да се поднови протоколът към Споразумението за партньорство в областта на рибарството между Европейския съюз и Кабо Верде в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията от 13 юли 2011 г. относно външното измерение на общата политика в областта на рибарството.

               –За да се насърчи устойчивият и отговорен риболов, като в същото време чрез новия протокол се гарантират взаимните ползи за ЕС и Кабо Верде, по време на преговорите Комисията ще се ръководи от следните цели:

               ·Да се осигури достъп до риболовната зона на Кабо Верде и необходимите разрешения за риболов в тази зона за корабите от флота на ЕС, като по този начин, наред с другото, се поддържа мрежата от споразумения за партньорство в областта на устойчивото рибарство, с които разполагат операторите от ЕС;

               ·Да бъдат взети под внимание най-добрите налични научни становища и съответните планове за управление, приети от регионалните организации за управление на рибарството (РОУР), за да се гарантира устойчивостта на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се отчита риболовният капацитет на местния флот и същевременно се отдели специално внимание на далекомигриращия характер на някои от съответните запаси;

               ·Да се получи подходящ дял от рибните ресурси, който да е изцяло съобразен с интересите на флотовете на ЕС, когато тези ресурси представляват интерес и за други чуждестранни флотове, като се отчита дейността на флота на ЕС в региона с оглед на най-добрите и най-актуални налични научни становища;

               ·Да бъде установен диалог за укрепване на секторната политика, за да се насърчи провеждането на отговорна политика в областта на рибарството във връзка с целите за развитие на държавата, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, наблюдението и надзора на риболовните дейности, предоставянето на научни становища и създаването на работни места, което, наред с другото, ще допринесе за отстраняване на първопричините за емиграцията от Кабо Верде;

               ·Да бъде включена клауза относно последиците в случай на нарушаване на правата на човека и на демократичните принципи;

               ·Да бъде включена клауза за преференциален достъп на флота на ЕС до риболовната зона на Кабо Верде и за прилагането на едни и същи технически условия спрямо всички чуждестранни флотове.

               –С цел да се избегне прекъсването на риболовните дейности, в новия протокол следва да се включи клауза за временно прилагане.

               –По-конкретно в протокола следва да се определят:

               ·възможностите за риболов (посочени по категории), които ще бъдат предоставени на корабите на Европейския съюз;

               ·финансовата компенсация и условията за нейното изплащане, и

               ·приоритетите и механизмите за ефективно прилагане на секторната подкрепа и за нейното редовно наблюдение.


               ЕВРОПЕЙСКА КОМИСИЯ
            Брюксел, 22.11.2017
            COM(2017) 801 final
            Препоръка за
            РЕШЕНИЕ НА СЪВЕТА
            за отмяна на Решение 2008/713/ЕO относно наличието на прекомерен дефицит в Обединеното кралство

               Препоръка за

               РЕШЕНИЕ НА СЪВЕТА

               за отмяна на Решение 2008/713/ЕO относно наличието на прекомерен дефицит в Обединеното кралство

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 126, параграф 12 от него,

               като взе предвид препоръката на Комисията,

               като има предвид, че:

               (1)Въз основа на препоръка, отправена от Комисията, на 8 юли 2008 г. с Решение 2008/713/ЕО на Съвета в съответствие с член 104, параграф 6 от Договора за създаване на Европейската общност Съветът констатира, че в Обединеното кралство е налице прекомерен дефицит
                  1
               . Съветът отбеляза, че съгласно данните за ППД, предоставени от органите на Обединеното кралство през март 2008 г., дефицитът по консолидирания държавен бюджет на Обединеното кралство през 2008—2009 г. се е очаквало да достигне 3,2 % от БВП, надвишавайки по този начин референтната стойност от 3 % от БВП в Договора. В допълнение, след публикуването на бюджета през март 2008 г., оповестената на 13 май 2008 г. политика за намаляване на данъка върху доходите на физическите лица през 2008—2009 г. се очакваше да доведе до допълнително увеличение на планирания дефицит през тази финансова година. Отчитането на това обстоятелство в допълнение към прогнозата на Комисията от пролетта на 2008 г. водеше до дефицит от 3,5 % от БВП през 2008—2009 г. В допълнение, прекомерният дефицит не се смяташе за временен, тъй като според прогнозата на Комисията при допускане за липса на промяна в политиката дефицитът през 2009—2010 г. се оценяваше на 3,3 % от БВП. Освен това Съветът отбеляза, че съотношението на консолидирания държавен дълг към БВП е останало далеч под референтната стойност от 60 % от БВП, макар и с очаквана тенденция за повишаване до 2009—2010 г.

               (2)На същата дата, в съответствие с член 104, параграф 7 от Договора и член 3, параграф 4 от Регламент (ЕО) №1467/97 на Съвета, въз основа на препоръка на Комисията Съветът отправи препоръка към Обединеното кралство за преодоляване на прекомерния дефицит най-късно до края на финансовата 2009—2010 година. Съветът също така определи 8 януари 2009 г. като краен срок за предприемане на ефективни действия.

               (3)В съответствие с член 104, параграф 8 от Договора на 27 април 2009 г. Съветът констатира, че Обединеното кралство не е предприело ефективни действия в отговор на препоръката на Съвета от 8 юли 2008 г.
                  2

               (4)Като отчита, че състоянието на бюджета на Обединеното кралство през 2009—2010 г. е било следствие от изпълнението на мерки в размер на около 1,5 % от БВП, които са представлявали подходящ отговор на Европейския план за икономическо възстановяване, както и от свободното действие на автоматични стабилизиращи механизми, на 2 декември 2009 г. Съветът публикува преработена препоръка в съответствие с член 126, параграф 7 от ДФЕС, с която препоръча на Обединеното кралство да сложи край на съществуващия прекомерен дефицит до 2014—2015 г. По-конкретно, за да може дефицитът по консолидирания държавен бюджет да бъде намален до под 3 % от БВП по надежден и устойчив начин, на Обединеното кралство бе препоръчано между 2010—2011 г. и 2014—2015 г. да осигури средногодишна структурна корекция от 1¾ % от БВП. В препоръката си от 2 декември 2009 г. Съветът определи 2 юни 2010 г. като краен срок за предприемане на ефективни действия в съответствие с член 3, параграф 4 от Регламент (ЕО) № 1467/97.

               (5)На 6 юли 2010 г. Комисията заключи, че въз основа на прогнозата на Комисията от пролетта на 2010 г. Обединеното кралство е предприело ефективни действия в съответствие с препоръката на Съвета от 2 декември 2009 г. съгласно член 126, параграф 7 от Договора.

               (6)В съответствие с член 126, параграф 8 от Договора на 19 юни 2015 г. Съветът констатира, че Обединеното кралство не е предприело ефективни действия в отговор на препоръката на Съвета от 2 декември 2009 г.
                  3
                Съветът отбеляза, че в Обединеното кралство се наблюдава значителен спад на реалния ръст на БВП в резултат на световната икономическа и финансова криза през 2008—2009 г., която е засегнала и публичните финанси. Впоследствие Обединеното кралство приложи план за консолидация и дефицитът по консолидирания държавен бюджет е намалявал като процент от БВП всяка година между финансовата 2009—2010 г. и финансовата 2014—2015 година. За разлика от това, съотношението на консолидирания държавен дълг към БВП е продължило да нараства през този период, което се дължи главно на номиналния дефицит, но също така и на интервенциите във финансовия сектор. Съветът стигна до извода, че независимо от разработената и прилагана програма за фискална консолидация Обединеното кралство не е преодоляло прекомерния си дефицит до 2014—2015 г. Освен това Обединеното кралство не се е придържало към средната годишна структурна корекция от 1¾ % от БВП, препоръчана от Съвета на 2 декември 2009 г.

               (7)На същата дата, в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета, въз основа на препоръка на Комисията Съветът отправи препоръка към Обединеното кралство да коригира прекомерния дефицит най-късно до финансовата 2016—2017 година. По-специално, Обединеното кралство следва да постигне номинален дефицит от 4,1 % от БВП през 2015—2016 г. и 2,7 % от БВП през 2016—2017 г., което съответства на годишно подобрение на структурното салдо съответно от 0,5 % от БВП през 2015—2016 г. и 1,1 % от БВП през 2016—2017 г., въз основа на актуализираната прогноза на Комисията от пролетта на 2015 г.

               (8)На 16 ноември 2015 г. Комисията заключи, че Обединеното кралство е предприело ефективни действия за коригиране на прекомерния дефицит до финансовата 2016—2017 година в съответствие с препоръката на Съвета от 19 юни 2015 г.

               (9)В съответствие с член 4 от Протокол № 12 относно процедурата при прекомерен дефицит, приложен към Договора за Европейския съюз и към ДФЕС, Комисията предоставя данните за изпълнението на процедурата. Като част от прилагането на този протокол държавите членки трябва да предоставят данни за бюджетния дефицит и държавния дълг, както и за другите свързани с тях променливи два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 на Съвета
                  4
               .

               (10)Съветът взема решения за отмяна на решенията за наличие на прекомерен дефицит въз основа на предоставените данни. Нещо повече, дадено решение за наличие на прекомерен дефицит трябва да се отмени само ако прогнозите на Комисията сочат, че през прогнозния период дефицитът няма да превиши предвидената в Договора референтна стойност от 3 % от БВП
                  5
               .

               (11)Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009, вследствие на програмата за конвергенция за 2017 г., нотификацията от Обединеното кралство от септември 2017 г. и прогнозата на Комисията от есента на 2017 г. могат да се направят следните заключения:

               –През последните няколко години Обединеното кралство е постигнало препоръчаните цели за дефицита по консолидирания държавен бюджет. След като е достигнал най-високо равнище от 10 % от БВП през 2009—2010 г., номиналният дефицит по консолидирания държавен бюджет постоянно е намалявал и е достигнал 4 % през 2015—2016 г. и 2,3 % през 2016—2017 г., в съответствие с препоръката на Съвета от 19 юни 2015 г. Фискалната консолидация, предприета през този период, се основава до голяма степен на съкращаване на разходите, като общите текущи разходи спадат от 42,9 % от БВП през 2009—2010 г. до 38 % от БВП през 2016—2017 г. Нарастването на съотношението на държавните приходи от 37,4 % от БВП през 2009—2010 г. до 38,6 % от БВП през 2016—2017 г. също е спомогнало за това, макар и в по-малка степен.

               –Програмата за конвергенция за 2016—2017 г., представена от органите на Обединеното кралство на 27 април 2017 г. и обхващаща периода от 2016—2017 г. до 2021—2022 г., предвижда увеличение на дефицита по консолидирания държавен бюджет до 2,8 % от БВП през 2017—2018 г., следвано от спад на 1,9 % от БВП през 2018—2019 г. Тази прогноза се основава на планиран дефицит по консолидирания държавен бюджет в размер на 2,7 % през 2016—2017 г. съгласно данните за ППД, предоставени от органите на Обединеното кралство през март 2017 г. След представянето на програмата за конвергенция Службата за национални статистически данни (ONS) намали своята прогноза за дефицита по консолидирания държавен бюджет през 2016—2017 г. до 2,3 % от БВП. Въпреки че впоследствие органите на Обединеното кралство не публикуваха актуализирана прогноза за дефицита по консолидирания държавен бюджет, в прогнозата на Комисията от есента на 2017 г. се предвижда дефицит от 2,5 % през 2017—2018 г., 1,8 % през 2018—2019 г. и 1,3 % през 2019—2020 г, при допускане за липса на промяна в провежданата политика. Следователно се очаква през прогнозния период дефицитът да се задържи под предвидената в Договора референтна стойност от 3 % от БВП.

               –Съгласно прогнозата на Комисията от есента на 2017 г. структурното салдо, т.е. салдото по консолидирания държавен бюджет, коригирано спрямо фазата на икономическия цикъл, от което са извадени еднократните и другите временни мерки, се е подобрило с 3,2 % от БВП между 2018—2009 г. и 2016—2017 г.

               –Съотношението на брутния консолидиран държавен дълг към БВП на Обединеното кралство се е увеличило значително, след като на 8 юли 2008 г. Съветът констатира наличието на прекомерен дефицит в Обединеното кралство. Съотношението на консолидирания държавен дълг към БВП е нараснало от 41 % от БВП през 2007—2008 г. до 86,8 % през 2016—2017 г., което отразява по-високите номинални дефицити по консолидирания държавен бюджет и интервенциите във финансовия сектор през този период. Според прогнозата на Комисията от есента на 2017 г. съотношението на дълга към БВП се очаква да достигне най-висока стойност през 2016—2017 г. и постепенно да намалее до 82,9 % от БВП през 2019—2020 г.

               (12)В съответствие с член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.

               (13)По мнение на Съвета прекомерният дефицит в Обединеното кралство е бил коригиран и следователно Решение 2008/713/ЕО следва да бъде отменено.

               (14)Считано от 2017—2018 г., т.е. финансовата година след корекцията на прекомерния дефицит, по отношение на Обединеното кралство се прилага предпазната част на Пакта за стабилност и растеж и се очаква то да отбелязва подходящ напредък към постигане на средносрочната бюджетна цел, включително като спазва целевия показател за разходите и съблюдава критерия за дълга в съответствие с член 2, параграф 1а от Регламент (ЕО) № 1467/97,

               ПРИЕ НАСТОЯЩОТО РЕШЕНИЕ:

               Член 1

               От направената цялостна оценка може да се заключи, че прекомерният дефицит в Обединеното кралство е коригиран.

               Член 2

               Решение 2008/713/ЕО се отменя.

               Член 3

               Адресат на настоящото решение е Обединеното кралство Великобритания и Северна Ирландия.

               Съставено в Брюксел на […] година.

                     За Съвета

                     Председател

                     (1)

                        Решение 2008/713/ЕО на Съвета от 8 юли 2008 г. относно наличието на прекомерен дефицит в Обединеното кралство (ОВ L 238, 5.9.2008 г., стр. 5).

                     (2)

                        Решение 2009/409/ЕО на Съвета от 27 април 2009 г. за установяване, в съответствие с член 104, параграф 8 от Договора, дали Обединеното кралство e предприело ефективни действия в отговор на препоръката на Съвета от 8 юли 2008 г. съгласно член 104, параграф 7 (ОВ L 132, 29.5.2009 г., стр. 11).

                     (3)

                        Решение (ЕС) 2015/1098 на Съвета от 19 юни 2015 г. с което се констатира, че Обединеното кралство не е предприело ефективни действия в отговор на препоръката на Съвета от 2 декември 2009 г. (ОВ L 180, 8.7.2015 г., стр. 1).

                     (4)

                        Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).

                     (5)

                        В съответствие с Подробните указания за изпълнението на Пакта за стабилност и растеж и насоките относно формата и съдържанието на програмите за стабилност и за конвергенция от 3 септември 2012 г.
                     Вж.:
                  http://ec.europa.eu/economy_finance/economic_governance/sgp/pdf/coc/code_of_conduct_en.pdf


               ЕВРОПЕЙСКА КОМИСИЯ
            Брюксел, 22.11.2017
            COM(2017) 802 final
            Препоръка за
            ПРЕПОРЪКА НА СЪВЕТА
            с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния
            {SWD(2017) 603 final}

               Препоръка за

               ПРЕПОРЪКА НА СЪВЕТА

               с оглед да се отстрани наблюдаваното значително отклонение от плана за корекции за постигане на средносрочната бюджетна цел в Румъния

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 10, параграф 2, втора алинея от него,

               като взе предвид препоръката на Комисията,

               като има предвид, че:

               (1)На 16 юни 2017 г. Съветът реши, в съответствие с член 121, параграф 4 от Договора за функционирането на Европейския съюз („ДФЕС“), че в Румъния се наблюдава значително отклонение от плана за корекции за постигане на средносрочната бюджетна цел и издаде препоръка за това Румъния да предприеме необходимите мерки, за да гарантира, че номиналният темп на растеж на нетните първични държавни разходи
                  2
                не надвишава 3,3 % през 2017 г., което съответства на годишна корекция на структурното салдо от 0,5 % от БВП
                  3
               . На Румъния беше препоръчано да използва всички извънредни приходи за намаляване на дефицита, като в същото време мерките за бюджетна консолидация следва да гарантират трайно подобрение на структурното салдо по консолидирания държавен бюджет по начин, който благоприятства икономическия растеж. Съветът определи краен срок до 15 октомври 2017 г., в който Румъния да докладва относно действията, предприети в отговор на препоръката.

               (2)На 11 юли 2017 г. Съветът препоръча на Румъния през 2017 г. да гарантира спазването на Препоръката на Съвета от 16 юни 2017 г. с оглед коригиране на значителното отклонение от плана за корекции за постигане на средносрочната бюджетна цел
                  4
               . За 2018 г. на Румъния бе препоръчано да постигне значителна фискална корекция в съответствие с изискванията на предпазните мерки на Пакта за стабилност и растеж, с цел допълнително да се доближи до своята средносрочнаа бюджетна цел за структурен дефицит от 1 % от БВП. Според общоприетата корекционна матрица съгласно Пакта за стабилност и растеж тази корекция означава изискване за номинален темп на растеж на нетните първични държавни разходи, който не превишава 4,3 % през 2018 г. Това ще съответства на структурна корекция от 0,5 % от БВП.

               (3)На 26 и 27 септември 2017 г. Комисията предприе мисия за засилено наблюдение в Румъния с цел да извърши мониторинг на място съгласно член 11, параграф 2 от Регламент (ЕО) № 1466/97 на Съвета. Комисията докладва за констатациите си на Съвета на 24 октомври 2017 г. и ги направи публично достояние, след като изпрати предварителните си заключения на румънските органи.

               (4)На 13 октомври 2017 г. румънските органи предоставиха доклада за ефективни действия в отговор на препоръката на Съвета от 16 юни 2017 г. Като се има предвид информацията, предоставена от румънските органи в доклада им за предприетите действия, и цялостната оценка въз основа на прогнозата от есента на 2017 г., Съвета на [ХХ] г. стигна до заключението, че Румъния не е предприела ефективни действия в отговор на препоръката на Съвета от 16 юни 2017 г.

               (5)Румъния провежда проциклична фискална политика в контекст на висок икономически растеж и положителната разлика между фактическия и потенциалния БВП. Структурното салдо на Румъния през 2017 г. се оценява на 2,3 % от БВП, което е далеч от нейната средносрочна бюджетна цел. Поради това, и на фона на липсата на ефективни действия от страна на Румъния, еуместное до тази държава членка да бъде отправена преразгледана препоръка съгласно член 121, параграф 4 от ДФЕС относно подходящите мерки, които трябва да бъдат предприети.

               (6)Според прогнозите за разликата между фактическия и потенциалния БВП в прогнозата на Комисията от есента на 2017 г. Румъния ще се намира в нормална икономическа ситуация през 2017 и 2018 г. Съотношението на консолидирания държавен дълг към БВП на Румъния е под прага от 60 % от БВП. Изискваната минимална структурна корекция, предвидена в Регламент (ЕО) № 1466/97 и общоприетата матрица на корекциите съгласно Пакта за стабилност и растеж, в която са отчетени преобладаващите икономически условия и евентуални опасения във връзка с устойчивостта, възлиза на 0,5 % от БВП.

               (7)Комисията предвижда структурният дефицит на Румъния да нарасне с 1,1 % от БВП през 2017 г., докато в препоръката на Съвета от 16 юни 2017 г. се съдържа изискване за понижение в структурно изражение на излишъка в размер на най-малко 0,5 % от БВП. Освен това се очаква през 2017 г. Румъния да остане на референтната стойност за дефицита в Договора от 3 % от БВП и на основата на прогнозата на Комисията от есента на 2017 г. се предвижда страната да се отклони от тази референтна стойностсъс значителен марж през 2018 г.

               (8)Допълнителна корекция, необходима за да върне Румъния обратно към адекватен план за корекция след отклоненията през 2016 и 2017 г., следва да допълни корекцията от 0,5 % от БВП, препоръчана от Съвета на 11 юли 2017 г. Допълнителната корекция от 0,3 % от БВП изглежда целесъобразна предвид мащаба на наблюдаваното значително отклонение от препоръчания план за корекция към средносрочната бюджетна цел и тя ще ускори корекцията в посока към постигането на средносрочната бюджетна цел. Изискваното подобрение на структурното салдо с 0,8 % от БВП през 2018 г. съответства на номинален темп на растеж на нетните първични държавни разходи, ненадвишаващ 3,3 % през 2018 г.

               (9)Според прогнозата на Комисията от есента на 2017 г. се очаква допълнително влошаване на структурното салдо с 1 % от БВП през 2018 г. Поради това структурно подобрение от 0,8 % от БВП през 2018 г. съответства на необходимост да се предприемат мерки с общ структурен резултат от 1,8 % от БВП в сравнение с настоящия основен сценарий за 2018 г. съгласно прогнозата на Комисията от есента на 2017 г.

               (10)Съгласно прогнозата на Комисията от есента на 2017 г. бюджетният дефицит ще възлиза на 3,9 % от БВП през 2018 г., което е над референтната стойност от 3 % от БВП по Договора. Изискваната структурна корекция от 0,8 % от БВП в сравнение с прогнозния резултат за 2017 г. ще гарантира също така, че през 2018 г. Румъния ще спази с марж прага от 3 % от БВП за дефицита по консолидирания държавен бюджет.

               (11)Изискванията за 2018 г., заложени в настоящата препоръка, отменят съответните елементи, определени във фискалната препоръката, съдържаща се в препоръката на Съвета към Румъния от 11 юли 2017 г.

               (12)Румъния следва да докладва на Съвета относно мерките, предприети в отговор на настоящата препоръка, в срок до 15 април 2018 г., евентуално като част от своята програма за конвергенция, подадена съгласно член 7 от Регламент (ЕО) № 1466/97.

               (13)Целесъобразно е настоящата препоръка да се оповести публично.

               ПРЕПОРЪЧВА:

               НА РУМЪНИЯ:

               (1)да предприеме необходимите мерки, за да гарантира, че номиналният темп на растеж на нетните първични държавни разходи не надвишава 3,3 % през 2018 г., което съответства на годишна корекция на структурното салдо от поне 0,8 % от БВП през 2018 г., като по този начин страната застава на подходящ път на корекции за постигане на средносрочната бюджетна цел;

               (2)да използва всички извънредни приходи за намаляване на дефицита; мерките за бюджетна консолидация следва да гарантират трайно подобрение на структурното салдо по консолидирания държавен бюджет, като същевременно подкрепят растежа.

               (3)да докладва на Съвета до 15 април 2018 г. за предприетите действия в отговор на настоящата препоръка.

               Адресат на настоящата препоръка е Румъния.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        Нетните държавни разходи включват общите държавни разходи без разходите за лихви, разходите по програми на Съюза, които изцяло се покриват от приходи от средства на Съюза, и недискреционни промени в разходите за обезщетения при безработица. Бруто образуването на основен капитал, финансирано от държавата, се изглажда за 4-годишен период. Дискреционните мерки по отношение на приходите или предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (3)

                        Препоръка на Съвета от 16 юни 2017 г. с цел коригиране на наблюдаваното значително отклонение от плана за корекции за постигане на средносрочната бюджетна цел в Румъния (ОВ C 216, 6.7.2017 г., стр 1).

                     (4)

                        Препоръка на Съвета от 11 юли 2017 г. относно националната програма за реформи на Румъния за 2017 г. и съдържаща становище на Съвета относно програмата за конвергенция на Румъния за 2017 г. (ОВ C 261, 9.8.2017 г., стр. 98).